Document ID: 32001L0003

Οδηγία 2001/3/ΕΚ της Επιτροπής
της 8ης Ιανουαρίου 2001
για προσαρμογή στην τεχνική πρόοδο της οδηγίας 74/150/ΕΟΚ του Συμβουλίου σχετικά με την έγκριση των γεωργικών ή δασικών τροχοφόρων ελκυστήρων και της οδηγίας 75/322/ΕΟΚ του Συμβουλίου σχετικά με την εξουδετέρωση των ραδιοηλεκτρικών παρασίτων που προέρχονται από τους γεωργικούς ή δασικούς ελκυστήρες
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 74/150/ΕΟΚ του Συμβουλίου, της 4ης Μαρτίου 1974, περί προσεγγίσεως των νομοθεσιών των κρατών μελών που αφορούν την έγκριση των τροχοφόρων γεωργικών ή δασικών ελκυστήρων(1), όπως τροποποιήθηκε τελευταία από την οδηγία 2000/25/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 11,
Εκτιμώντας τα ακόλουθα:
(1) Είναι αναγκαίο να διευκρινισθούν ορισμένα άρθρα της οδηγίας 74/150/ΕΟΚ και να προσαρμοσθούν τα παραρτήματά της ώστε να εναρμονισθούν με τα παραρτήματα της οδηγίας 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των μηχανοκίνητων οχημάτων και των ρυμουλκουμένων τους(3), όπως τροποποιήθηκε τελευταία από την οδηγία 2000/40/ΕΚ(4), και με τα παραρτήματα της οδηγίας 92/61/ΕΟΚ του Συμβουλίου, της 30ής Ιουνίου 1992, περί εγκρίσεως τύπου των δίκυκλων ή τρίκυκλων οχημάτων με κινητήρα(5), όπως τροποποιήθηκε τελευταία από την οδηγία 2000/7/ΕΚ του Ευρωπαϊκού Κοινοβουλίου και του Συμβουλίου(6).
(2) Στην οδηγία 75/322/ΕΟΚ του Συμβουλίου(7), όπως τροποποιήθηκε τελευταία από την οδηγία 2000/2/ΕΚ της Επιτροπής(8), προβλέπεται δελτίο πληροφοριών για το οποίο απαιτείται νέα αρίθμηση ώστε να ληφθεί υπόψη η αρίθμηση που εισάγεται με την παρούσα οδηγία.
(3) Κατά συνέπεια οι οδηγίες 74/150/ΕΟΚ και 75/322/ΕΟΚ πρέπει να προσαρμοστούν αντίστοιχα.
(4) Τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο, που συστάθηκε βάσει του άρθρου 12 της οδηγίας 74/150/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 74/150/ΕΟΚ τροποποιείται ως εξής:
1. Στο άρθρο 2, στοιχείο β), οι λέξεις "των ειδικών οδηγιών" αντικαθίστανται από τις λέξεις "των ειδικών οδηγιών του καθορίζονται στο παράρτημα ΙΙ".
2. Στο άρθρο 3, η δεύτερη πρόταση αντικαθίσταται από το ακόλουθο κείμενο"Η αίτηση συνοδεύεται από πλήρη κατάλογο πληροφοριών ή ένα δελτίο πληροφοριών, του οποίου τα υποδείγματα εμφαίνονται στο παράρτημα Ι, ως επίσης και από τα αναφερόμενα σ' αυτό το δελτίο έγγραφα."
3. Στο άρθρο 4 παράγραφος 1, η εισαγωγική φράση αντικαθίσταται από το ακόλουθο κείμενο:"Κάθε κράτος μέλος εγκρίνει κάθε τύπο ελκυστήρα (όπως ορίζεται στο παράρτημα ΙΙ καθώς και την κατηγορία στη οποία υπάγεται) που πληροί τις ακόλουθες προϋποθέσεις:".
4. Τα παραρτήματα αντικαθίστανται από το κείμενο που παρατίθεται στο παράρτημα Ι της παρούσας οδηγίας.
Άρθρο 2
Το παράρτημα ΙΙΑ (εκτός από τα προσαρτήματα) της οδηγίας 75/322/ΕΟΚ αντικαθίσταται απο το κείμενο που παρατίθεται στο παράρτημα ΙΙ της παρούσας οδηγίας.
Άρθρο 3
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο έως τις 30 Ιουνίου 2002. Πληροφορούν αμέσως την Επιτροπή σχετικά.
Όταν tα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 8 Ιανουαρίου 2001.

Labels: 1
20
7
8
6